วันที่สองของการอภิปรายทั่วไปโดยไม่ลงมติ นายกรัฐมนตรีชี้แจงกรณีเหมืองทองอัครา ยืนยันไม่ลาออก
การอภิปรายทั่วไปโดยไม่ลงมติในวันสุดท้าย ตลอดทั้งวัน ส.ส.ฝ่ายค้าน เน้นอภิปรายและตั้งข้อสังเกตในประเด็นต่างๆ ทั้งกรณีเหมืองทองอัครา สินค้าราคาแพง การแก้ปัญหาการแพร่ระบาดของโรคโควิด-19 และการฉีดวัคซีนในเด็ก รวมทั้งการระบาดของโรคอหิวาห์แอฟริกาในสุกร (ASF) ที่กล่าวหาว่ารัฐบาลปกปิดข้อมูลและเอื้อประโยชน์นายทุน โดยในประเด็นเหมืองทองอัครานั้น พลเอก ประยุทธ์ จันทร์โอชา นายกรัฐมนตรี ชี้แจงว่า เป็นสถานการณ์ที่เกิดขึ้นในช่วงปี 2535 - 2544 ที่มีการให้สัมปทานทำเหมืองแร่ทองคำ แต่ต่อมามีการร้องเรียนเรื่องผลกระทบด้านสุขภาพจากสารพิษตกค้างและรัฐบาลคณะรักษาความสงบแห่งชาติ (คสช.) เข้ามาทำหน้าที่จึงจำเป็นต้องพิจารณาลดผลกระทบต่อสิ่งแวดล้อมและประชาชน พร้อมปรับปรุงพระราชบัญญัติการประกอบกิจการเหมืองแร่ ทำให้มีบริษัทเอกชนเข้ามาขอใบอนุญาตใหม่และต่อใบอนุญาตทำเหมืองแร่เดิมกว่า 100 ราย รวมถึงบริษัทอัคราเมื่อปลายปีที่แล้ว โดยไม่ได้เป็นไปเพื่อการแลกเปลี่ยนใดๆ ทั้งสิ้น ส่วนการเจรจาประนีประนอมเกิดขึ้นโดยคำแนะนำของอนุญาโตตุลาการ ซึ่งการฟ้องร้องของบริษัทคิงส์เกตเป็นเพราะเข้าใจผิดคิดว่ารัฐบาลไทยมีเจตนาจะเข้าไปยึดทำเหมืองเสียเอง ซึ่งไม่เป็นความจริง ยืนยันการดำเนินการเรื่องนี้เป็นไปตามขั้นตอนของกฎหมาย ส่วนการใช้ มาตรา 44 เพื่อให้การทำเหมืองแร่เป็นไปอย่างถูกต้องและอยู่ในกรอบของกฎหมาย ยืนยันไม่ลาออกด้านนายสุริยะ จึงรุ่งเรืองกิจ รัฐมนตรีว่าการกระทรวงอุตสาหกรรม ยืนยันว่า การอนุญาตอาชญาบัตรพิเศษพื้นที่สำรวจแร่แก่บริษัทอัครา เป็นการดำเนินการตามกฎหมายและระเบียบทุกประการ ฝ่ายไทยไม่ได้เป็นผู้ริเริ่มการเจรจาเพื่อการแลกเปลี่ยนใดๆ ทั้งสิ้น และแม้ยังไม่ได้ข้อยุติแต่ที่ผ่านมาเป็นไปในทิศทางบวก จึงไม่เกี่ยวกับสิทธิประโยชน์ตามที่มีการนำมาอภิปรายกล่าวอ้างทั้งสิ้นส่วนประเด็นสินค้าราคาแพง นายจุรินทร์ ลักษณวิศิษฏ์ รองนายกรัฐมนตรีและรัฐมนตรีว่าการกระทรวงพาณิชย์ ชี้แจงว่า สินค้าราคาแพงเป็นผลจากราคาพลังงานที่เพิ่มสูงขึ้น จึงมีผลทำให้ต้นทุนการขนส่งเพิ่มสูงขึ้นส่งผลให้เกิดเงินเฟ้อ ซึ่งทั่วโลกต่างประสบปัญหาแบบเดียวกัน แต่ประเทศไทยยังสามารถรับมือได้ดีกว่าอีกหลายประเทศ ทั้งนี้ หมวดสินค้าที่สูงขึ้นอย่างชัดเจนมีเพียงหมวดที่เกี่ยวกับการขนส่ง ขณะที่สินค้าหมวดอื่นยังคงอยู่ในเกณฑ์ปกติและมีบางอย่างราคาลดลง รัฐบาลได้ขอความร่วมมือจนสามารถตรึงราคาสินค้าไว้หลายรายการและยังบูรณาการร่วมกับหลายภาคส่วนเพื่อแก้ปัญหาราคาหมูแพง ซึ่งสาเหตุมาจากกลไกตลาด โดยสามารถแก้ไขสถานการณ์ให้คลี่คลายได้ในระยะเวลา 29 วัน ส่งผลให้ราคาหมูขณะนี้ลดลงในหลายพื้นที่ เช่นเดียวกับนายเฉลิมชัย ศรีอ่อน รัฐมนตรีว่าการกระทรวงเกษตรและสหกรณ์ ชี้แจงเกี่ยวกับการแก้ไขปัญหาโรคอหิวาห์แอฟริกาในสุกร (ASF) ยืนยันว่า ไม่เคยปิดบังข้อมูลการแพร่ระบาดเนื่องจากตลอดระยะเวลาที่ผ่านมาตั้งแต่ปี 2561 ที่ทราบว่าต่างประเทศมีการแพร่ระบาดของโรคดังกล่าวไทยได้ป้องกันอย่างดีที่สุดเป็นเวลา 3 ปี จนได้รับการยกย่องว่าสามารถป้องกันโรคได้ดีที่สุดในอาเซียน ซึ่งสะท้อนให้เห็นว่ารัฐบาลมุ่งมั่นทำอย่างเต็มที่เพื่อไม่ให้เกิดผลกระทบต่อเกษตรกรและผู้บริโภคและเมื่อเกิดการระบาดขึ้นก็รีบออกมาตรการป้องกันและควบคุมการแพร่ระบาดโดยด่วน พร้อมย้ำว่าไม่มีการเอื้อประโยชน์แก่นายทุนรายใหญ่อย่างแน่นอนส่วนข้อกล่าวหาความผิดพลาดในการแก้ปัญหาการแพร่ระบาดของโรคโควิด-19 และวัคซีนสำหรับเด็กนั้น นายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข ชี้แจงว่า ตลอด 3 ปีที่ผ่านมา ที่มีการแพร่ระบาดของโรคโควิด -19 กระทรวงสาธารณสุขสามารถวางแผนรับมือกับสถานการณ์ได้เป็นอย่างดี ทั้งความพร้อมของบุคลากร ยาและเวชภัณฑ์ รวมถึงการฉีดวัคซีนที่ครอบคลุมกลุ่มเสี่ยง ซึ่งไม่สามารถตอบได้ว่าโควิด-19 จะหมดไปเมื่อไหร่ ดังนั้นการฉีดวัคซีนยังมีความจำเป็นถึงแม้ว่าจะให้เป็นโรคประจำถิ่นแล้วก็ตาม เพราะผู้เสียชีวิตกว่าร้อยละ 90 พบว่ายังไม่ได้รับการฉีดวัคซีน หรือยังไม่ครบโดส และส่วนใหญ่เป็นผู้สูงอายุ ส่วนการฉีดวัคซีนให้กับเด็ก ยืนยันว่ากระทรวงสาธารณสุขไม่เคยฉีดวัคซีนตามอำเภอใจ แต่ต้องได้รับการพิจารณาจากบุคลากรผู้ทรงคุณวุฒิด้านการแพทย์ มีการทดลองและวิจัยรองรับ ทุกอย่างต้องเป็นไปตามมาตรฐานสากล ขณะเดียวกันวัคซีนที่ฉีดให้กับประชาชนเป็นวัคซีนที่มีคุณภาพสูงและมีประสิทธิภาพ